РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/164-21

5. мај 2021. године

Б е о г р а д

З А П И С Н И К

14. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 28. АПРИЛА 2021. ГОДИНЕ

Седница је почела у 12,00 часова.

Седницом је председавала Сандра Божић, председик Одбора.

Седници су присуствовали: Вук Мирчетић, Лав Григорије Пајкић, проф. др Марко Атлагић, Јован Колунџија, Александар Чотрић, Милош Терзић, Милица Обрадовић, Снежана Пауновић, Јелица Сретеновић, Наташа Михаиловић Вацић и Жељко Томић, чланови Одбора.

Седници су присуствовали: Ивана Поповић (Сандра Божић), Небојша Бакарец (Иван Тасовац), Зоран Томић (мр Јадранка Јовановић), Јелена Михаиловић (Снежана Пауновић) и Самира Ћосовић (Наташа Михаиловић Вацић), заменици чланова Одбора.

Седници нису присуствовали: Милена Поповић, Мира Петровић и Розалија Екрес, као ни њихови заменици.

Поред чланова Одбора, седници су присуствовали: Вукица Килибарда, секретар Министарства културе и информисања, Радован Јокић, в.д. помоћник министра културе и информисања, Милорад Вукашиновић и Горан Ерор, кандидати за члана Савета Регулаторног тела за електронске медије.

Председавајућа је обавестила чланове Одбора да је ову седницу сазвала у року краћем од три дана, због потребе да Одбор због потребе да Одбор размотри Предлог закона о о изменама и допунама Закона о култури, у појединостима, као и да обави разговор са предложеним кандидатима за члана Савета Регулаторног тела за електронске медије.

На предлог председавајућег, чланови Одбора су једногласно (12 за), усвојили следећи

Д н е в н и р е д

1. Разматрање Предлога закона о изменама и допунама Закона о култури, који је поднела Влада, у појединостима;

2. Разговор са кандидатима за члана Савета Регулаторног тела за електронске медије које је предложио овлашћени предлагач надлежни одбор Скупштине Аутономне покрајине Војводине.

ПРВА ТАЧКА ДНЕВНОГ РЕДА: Разматрање Предлога закона о изменама и допунама Закона о култури, који је поднела Влада, у појединостима

У уводним напоменама, председник Одбора Сандра Божић подсетила је све присутне да је Влада Републике Србије 23. априла 2021. године, поднела Народној скупштини пет амандмана на Предлог закона о изменама и допунама Закона о култури.

Радован Јокић, в.д. помоћник министра културе и информисања, упознао је чланове Одбора са садржином амандмана, као и разлозима због којих је Влада одлучила да поднесе пет амандмана на Предлог закона о изменама и допунама Закона о култури.

У дискусији су учестововали: Снежана Пауновић и Радован Јокић.

Поводом питања Снежане Пауновић, Радован Јокић је истакао да су важећа законска решења, која се односе на начин избора чланова Националног савета за културу, превише компликована и у пракси тешко спроводљива. С тим у вези, додао је да ће, уколико Народна скупштина донесе овај Закон, централне установе културе у Републици Србији, предлагати кандидате за чланове Националног савета за културу, који не долазе из реда њихових запослених и да ће се на тај начин омогућити равномерана заступљеност свих културних професија и уметника.

Одбор је одлучио да предложи Народној скупштини да прихвати амандман на на члан 2. који је поднела Влада (12 за, два нису гласала).

Одбор је одлучио да предложи Народној скупштини да прихвати амандман на на члан 3. који је поднела Влада (12 за, два нису гласала).

Одбор је одлучио да предложи Народној скупштини да прихвати амандман на на члан 4. који је поднела Влада (13 за, један није гласао).

Одбор је одлучио да предложи Народној скупштини да прихвати амандман на на члан 5. који је поднела Влада (14 за).

Одбор је одлучио да предложи Народној скупштини да прихвати амандман на на члан 11. који је поднела Влада (14 за).

Одбор је, једногласно (14 за) усвојио предлог да се за известиоца Одбора на седници Народне скупштине одреди Сандра Божић, председник Одбора.

ДРУГА ТАЧКА ДНЕВНОГ РЕДА: Разговор са кандидатима за члана Савета Регулаторног тела за електронске медије које је предложио овлашћени предлагач надлежни одбор Скупштине Аутономне покрајине Војводине

Уводне напомене поводом ове тачке дневног реда изнела је Сандра Божић председник Одбора, која је подсетила све присутне да је Одбор за културу и информисање на претходној седници утврдио Листу кандидата за члана Савета Регулаторног тела за електронске медије, коју је предложио надлежни одбор Скупштине Аутономне покрајине Војводине и објавио је на интернет страници Народне скупштине.

Нагласила је да је потребно да Одбор у складу са чланом 11. став 8. Закона о електронским медијима обави јавни разговор са кандидатима за члана Савета Регулатора.

Истакла је да су биографије кандидата достављене члановима и заменицима чланова Одбора електронским путем, као и да су доступне свим члановима Одбора путем система е-парламент.

У наставку седнице, кандидати за члана Савета Регулаторног тела за електронске медије, који се бира на предлог надлежног одбора Скупштине Аутономне покрајине Војводине, Милорад Вукашиновић и Горан Ерор, представили су се члановима Одбора.

У дискусији која је затим уследила учествовали су: Сандра Божић, Наташа Михаиловић Вацић и Снежана Пауновић, који су Милораду Вукашиновићу и Горану Ерору постављали питања у вези са њиховим професионалним искуством, радом у струци, као и будућим радом у Савету Регулатора.

Милорад Вукашиновић је истакао да ће се, уколико буде израбран на функцију члана Савета Регулатора, залагати за подстицање развоја професионализма и образовања запослених у области електронских медија.

Напоменуо је да ће радити на унапређењу уређивачке независности и аутономије пружалаца медијских услуга, а као један од посебних циљева издвојио је питање очувања српског језика и културе, као и језика националних мањина.

Нагласио је да је Република Србија добар пример медијског и политичког плурализма и с тим у вези је додао да је мишљења да није потребна измена закона који уређују област електронских медија.

Горан Ерор је подсетио све присутне на делокруг рада Регулатора, прописан чланом 22. Закона о електронским медијима.

Сложио се са излагањем Милорада Вукашиновића у делу који се односи на потребу очувања српског језика и културе, као и језика националних мањина.

Указао је да је неопходно додатно унапредити новинарску професију, али и инсистирати на поштовању новинарских начела и етичких принципа.

Одбор је, једногласно (13 за) усвојио предлог да се за известиоца Одбора на седници Народне скупштине одреди Сандра Божић, председник Одбора.

Седница је завршена у 12,45 часова.

СЕКРЕТАР ПРЕДСЕДНИК

Дана Гак Сандра Божић